****

**ΑΝΑΚΟΙΝΩΣΗ**

**ΠΡΟΓΡΑΜΜΑ ΕΝΙΣΧΥΣΗΣ ΕΠΙΧΕΙΡΗΣΕΩΝ ΚΑΙ ΣΥΝΕΤΑΙΡΙΣΜΩΝ 2020-2021**

Ο Φιλανθρωπικός Οργανισμός της Ιεράς Αρχιεπισκοπής Αθηνών **ΑΠΟΣΤΟΛΗ**, σε συνεργασία και με **χρηματοδότηση** του Διεθνούς Ανθρωπιστικού Οργανισμού International Orthodox Christian Charities – **IOCC**, διενεργεί για έκτη συνεχή χρονιά πρόγραμμα ενίσχυσης επιχειρήσεων και συνεταιρισμών που δραστηριοποιούνται στον πρωτογενή και δευτερογενή τομέα με **δωρεά εξοπλισμού ή/και υπηρεσιών και επιχειρηματική καθοδήγηση (mentoring)**.

Από το 2014 μέχρι σήμερα 109 επιχειρήσεις και συνεταιρισμοί έχουν λάβει δωρεάν παραγωγικό εξοπλισμό συνολικής αξίας μεγαλύτερης του €1,5εκ. εκσυγχρονίζοντας την παραγωγική τους διαδικασία, δημιουργώντας ή διατηρώντας θέσεις εργασίας, 19 μέλη αγροτικών συνεταιρισμών εκπαιδεύτηκαν στην ασφαλή διαχείριση τροφίμων, ενώ οι ιδιοκτήτες 24 μικρών επιχειρήσεων του αγρο-διατροφικού τομέα και των πολιτιστικών και δημιουργικών δραστηριοτήτων ενισχύθηκαν και με επιχειρηματική καθοδήγηση (mentoring) από έμπειρα μέλη – μέντορες του **ΚΕΜΕΛ** (Κέντρο Εθελοντών Μάνατζερ Ελλάδος). Οι ωφελούμενες επιχειρήσεις υποστήριξαν εκατοντάδες ευπαθείς ομάδες κυρίως με τη δωρεά τροφίμων παραγωγής τους, αξίας ίσης με το 10% της αξίας της λαμβανόμενης δωρεάς από την ΑΠΟΣΤΟΛΗ».

Οι επιχειρήσεις και συνεταιρισμοί που είναι εγκατεστημένοι στην Ελλάδα, δραστηριοποιούνται στους τομείς της **Αγροδιατροφής**/ **Βιομηχανίας Τροφίμων και των Πολιτιστικών και Δημιουργικών Βιομηχανιών** και έχουν κλείσει δύο διαχειριστικές χρήσεις με ετήσιο κύκλο εργασιών €15.000-€1.000.000 μπορούν να υποβάλλουν τις αιτήσεις τους ηλεκτρονικά, χωρίς προσκόμιση δικαιολογητικών, έως και τις **20 Μαΐου 2020.**

**Ο κάθε ωφελούμενος δύναται να λάβει δωρεά παραγωγικού εξοπλισμού/ υπηρεσιών συνολικής αξίας έως 10.000 ευρώ** (περιλαμβανομένου ΦΠΑ) και **επιπλέον επιχειρηματική καθοδήγηση (mentoring).** Επιχειρήσεις και συνεταιρισμοί **που έχουν ήδη ωφεληθεί** από το ίδιο Πρόγραμμα σε προηγούμενα έτη, μπορούν να υποβάλλουν αίτηση **μόνο** για πιστοποιήσεις (όπως, θέματα διαχείρισης ποιότητας και ασφάλειας τροφίμων).

**Πληροφορίες και ανακοινώσεις:** στην ιστοσελίδα του οργανισμού ΑΠΟΣΤΟΛΗ [www.mkoapostoli.gr](http://www.mkoapostoli.gr) στην ενότητα «**Η Δράση μας**», στην υποενότητα «**Προγράμματα**» με τον τίτλο «**Πρόγραμμα Ενίσχυσης Επιχειρήσεων και Συνεταιρισμών**».